Mihál, Jozef, poslanec NR SR (2017-03-22):
Ďakujem, pán predsedajúci. Vážený pán minister, vážená kolegynka spravodajkyňa, vážené kolegyne, kolegovia, vítam zákon, ktorým sa zvyšuje rodičovský príspevok takýmto mimoriadnym spôsobom. Už tu bola položená otázka, prečo to nie je viac. Ja sa k tejto otázke tak trošku pridávam a argument použijem napríklad ten, že nedávno som si počítal, o koľko sa zvýšili minimálne povinné odvody živnostníkov za vašej vlády, teda odkedy ste nastúpili ešte v minulom volebnom období, za tých v podstate 5 rokov, o 34 % šli hore povinné minimálne odvody pre živnostníkov za tých, no, 6 rokov, keď rátam už aj ten budúci, keď sa to zase zvýši, ale keď spočítame zvýšenie rodičovského príspevku za to isté obdobie vrátane týchto plus 10 euro, tak je to niekde na polovičnej úrovni, niekde okolo 17 percent. Takže tie rezervy tu jednoducho sú a chce to len dobrú vôľu a pridať sa mohlo viac. No ale dobre, keď máte priority také, aké máte, tak čo už s tým. Vy vládnete, tak vládnete. Zazneli tu jeden, dva, tri pozmeňovacie návrhy a v neskoršom programe tejto schôdze je ešte poslanecký návrh novely, ktorý predloží kolegyňa Lucia Ďuriš Nicholsonová, takže k týmto spolu štyrom návrhom sa chcem vyjadriť v svojom príspevku v rozprave, a to podporným spôsobom. Takže zaradom. Kolegyňa Krištúfková, ktorá navrhuje zvýšenie na 280 eur. No áno, je to pomerne dramatické zvýšenie, prakticky o ďalších 70 eur nad to, čo tu zrejme schválime. Správca štátnej kasy minister financií Kažimír by sa možno najlepšie a najkompetentnejšie vyjadril, koľko by to štátny rozpočet stálo, ale nepochybne by to boli dobre investované peniaze. Len, priznám sa úprimne, byť členom vlády, tak by som hľadal spôsob, ako rodičovský príspevok zvýšiť, ale nestačí len povedať, že na 280 eur, keď mám byť úprimný, ale treba to trošku filištínsky urobiť, aby sa niekde možno niečo ušetrilo a aby sa celkove tie zdroje zase až tak veľmi nenavýšili. Nejaké nápady by som mal, ale ‒ ako kolega Bugár hovorí ‒ o tom potom. Takže druhý návrh, ktorý tu zaznel, pod ktorým som priamo podpísaný ako spoluautor; aj keď moje spoluautorstvo spočívalo asi tak v tom, že aha, dobrý návrh, dobre, pripíšte ma tam; kolegyne Simone Petrík. Naozaj, kolegyne, kolegovia, ja som si stopercentne istý, že keď to nebude teraz na tejto schôdzi, tak vo veľmi krátkom čase to urobíme, pretože ten návrh je veľmi dobrý. Tu naozaj nejde o nejaké navýšenie zdrojov z rozpočtu, ak aj, tak len a len symbolické. Čiže v podstate toto je príklad návrhu, kedy pri nezmenených, fakticky nezmenených finančných zdrojoch alebo potrebe zo štátneho rozpočtu vieme skvalitniť to, čo tu existuje. Naozaj mnohí rodičia predsa rozmýšľajú tak, no niektorí rozmýšľajú, matky rozmýšľajú tak, že zostanú až do tých troch rokov veku dieťaťa doma. Dobre, v poriadku. Ale je tu veľká skupina matiek, ktoré skrátka idú do zamestnania skôr a ten príjem potom už plynie z toho, ako pracujú alebo podnikajú. Čiže pre ne bude veľmi výhodné, ak si budú môcť rodičovský príspevok vyčerpať v rýchlejšom režime. A podčiarkujem ešte raz, že tu nejde o nejaký experiment, ktorý by sme tu teraz začali my skúšať. Česi to už niekoľko rokov majú, už to dokonca niekoľkokrát povylepšovali nejakými ďalšími postupnými novelami a tu nejde o nič iné, vlastne ako aj také okopírovanie tej pozitívnej českej skúsenosti. Veď toho sa vôbec netreba báť, tam je to úplne, úplne bez problémov, ale zlepší to život mnohých mladých rodín. Treba sa nad tým skutočne seriózne zamyslieť, kolegyne, kolegovia. Neberte to len tak, že opozícia niečo predložila. Jasné, presne tak, máme dobrú spoluprácu, sociálne výbory, slovenský parlament, český parlament, tak sa o tom treba baviť ako, keď už tá spolupráca je, tak si vymieňajme tie pozitívne skúsenosti. A toto je práve jedna z tém, ktorú potom na takýchto rokovaniach treba otvoriť a uistiť sa, či je to dobré alebo zlé. Ak to nezrušili, ale, naopak, novelizujú, vylepšujú, tak aj bez toho, že by som sa potreboval baviť s niekým z českej strany zoči-voči, tak asi to funguje. Ale dobre. No, tretí návrh v poradí vylepšuje to, čo sa zaviedlo za vlády Ivety Radičovej. Pozeral som sa na tú históriu, ako to bolo schválené, pozmeňovací návrh Matovič, Blahová, Jurinová v decembri 2011, ktorým sa zaviedlo to, že pri dvojičkách, trojičkách sa rodičovský príspevok zvyšuje o 25, o 50 %, takže máme to už niekoľko rokov takto zavedené. Predtým to nebolo vôbec odstupňované pri väčšom počte detí, no ale fakt je ten, že treba sa zamyslieť a posunúť sa ďalej. Samozrejme, niečo to bude stáť, ale nie sú to dramaticky väčšie peniaze z pohľadu ministerstva financií, ale je to veľmi vítaná zmena, ak by bola schválená, pre početnejšie rodiny, kde deti idú relatívne tesne po sebe. No veď ako, tak ako teraz kockatý matfyzák to poviem asi takto: Tak pokiaľ v rodine budú mať tri deti, tak pekne po sebe poukladané, že prvé sa teda narodí, má tri roky, v tých troch rokoch rodičia čerpajú tri roky rodičovský príspevok, potom sa pekne narodí druhé dieťa, zase tri roky naň budú čerpať rodičovský príspevok a toto druhé dieťa, keď má tri roky, tak sa narodí tretie dieťa v poradí a zase budú tri roky čerpať rodičovský príspevok, takže 9 rokov čerpajú rodičovský príspevok. A keď niekto je šikovnejší, v úvodzovkách, a tie detičky sa im budú rodiť povedzme v dvojročných intervaloch po sebe, tak ak dobre rátam, tak 6 rokov budú čerpať rodičovský príspevok. Aký je medzi tými rodinami rozdiel? No obidve rodiny vychovali tri deti, ale jedna, tá prvá, dostávala rodičovský príspevok 9 rokov krát 213 eur mesačne a druhá rodina dostávala pri tých istých troch deťoch, ale rodili sa rýchlejšie, dostane 6 rokov krát 213 eur mesačne. No rozumieme si? Ako teraz ako čo, prečo by aj tá druhá rodina nemala dostať tú istú sumu, čiže 9 krát, obrazne povedané, krát 12 krát 213 eur. Hovorím to ako kockatý matfyzák, ale snáď sa rozumieme, aj keď vy tými kockatými matfyzákmi nie ste, ale máte určite všetci sociálne cítenie a chcete rodinám pomôcť. Takže toto je jeden jednoduchý spôsob, ako zaviesť viac spravodlivosti do toho inštitútu rodičovského príspevku a môže to pekne fungovať. Takéto rodiny budú veľmi vďačné za to, že sa urobí takáto zmena. Mne takí ľudia píšu, ale odpovedám im, viete, som opozičný poslanec, môžem tu niečo porozprávať, takto presne ako to teraz robím, apelovať na poslankyne a poslancov vládnej koalície, aby sa nad tým zamysleli, možnože sa to podarí, nevylučujem, ale v prvom rade to záleží na nich. No a posledný návrh, ktorý tu zaznie od kolegynky Lucie Ďuriš Nicholsonovej, už to tu bolo povedané predo mnou, vyšší rodičovský príspevok pre zdravotne postihnuté deti. No toto snáď netreba vysvetľovať. Teraz, keď sme v situácii, že štátny rozpočet skutočne nie je v takom napätom stave, aký bol povedzme v roku 2010 a kedy môžeme pozitívne vylepšovať sociálny systém, vylepšovať ho pre tých, kde cítime tú potrebu vyššieho, lepších zdrojov, vyššieho príspevku a podobne, väčšej podpory štátu, tak to, prosím, urobme. Treba vysvetľovať niekomu, že ak majú v rodine zdravotne postihnuté dieťa, že asi sú tam vyššie výdavky, vyššia potreba pomoci zo strany štátu? Touto otázkou si dovolím zakončiť svoj príspevok.